Buru iela (Rīga)

Buru iela ir iela Rīgā, Zemgales priekšpilsētā, Torņakalna apkaimē. Buru iela sākas krustojumā ar Jelgavas ielu iepretim 2. trolejbusu parkam un beidzas krustojumā ar Mūkusalas ielu. Kopējais ielas garums ir aptuveni 640 metri. Posmā no Jelgavas ielas līdz Laivu ielai tā ir asfaltēta iela ar 2 braukšanas joslām, savukārt atlikušajā ielas daļā tā ir grantēta. Ielā pārsvarā rūpnieciskā apbūve, posmā starp Laivu ielu un Mūkusalas ielu daļēji saglabājusies 19. gadsimta beigu un 20. gadsimta sākuma apbūve.

Vēsture 
1885. gadā beznosaukuma ielai piešķirts nosaukums Zēģeļu iela (, ). Nosaukums Buru iela piešķirts ap 1920. gadu. Otrā pasaules kara vācu okupācijas laikā iela saukta Segelstraße.

Ielas raksturojums 
Buru iela ir aptuveni 640 metrus gara iela Torņakalna apkaimes austrumos. Tā sākas krustojumā ar Jelgavas ielu iepretim 2. trolejbusu parkam un iet austrumu virzienā. Netālu no krustojuma ar Jelgavas ielu tā šķērso Kīleveina grāvi, pēc kura ielas pāra numuru pusē atrodas rūpnieciskā apbūve, bet nepāra pusē — neapbūvēta teritorija un Torņakalna apakšstacija. Īsi pirms krustojuma ar Laivu ielu tā pagriežas dienvidaustrumu virzienā, aiz krustojuma ielai ir grants segums un mazstāvu apbūve. Buru iela beidzas krustojumā ar Mūkusalas ielu, savienojums tikai gājējiem pa grantētu celiņu. Interesanti, ka ielai ir tikai divi pāra numuri — Buru iela 2 un 2a ielas sākumā.

Ielu savienojumi 
Buru iela ir savienota ar šādām ielām:
 Jelgavas iela (T veida krustojums)
 Laivu iela (T veida krustojums)
 Mūkusalas iela (T veida krustojums, savienojums gājējiem)

Ievērojamas ēkas 
 Buru ielā 7 pagājušā gadsimta sākumā atradās Rīgas katoļu baznīcas administrācija, 30. gadu beigās — Rīgas katoļu-poļu labdarības biedrība. Vēlākajos gados zemes gabalā atradās vairākas noliktavu ēkas. Mūsdienās neviena no šīm ēkām nav saglabājusies.
 Buru ielā 15 pagājušā gadsimta sākumā atradās kokzāģētava. 1940. gadā zemes gabalā tika ierīkota saplākšņu rūpnīca un akciju sabiedrības Multiplex fabrikas nodaļa. Savukārt 1948. gadā teritorijā iekārtojās kokapstrādes un mēbeļu rūpnīcas fabrika "Sarkanā zvaigzne", gadu vēlāk arī — Rīgas 1. mēbeļu fabrika.

Sabiedriskais transports 
Posmā no Jelgavas ielas līdz Laivu ielai pa Buru ielu kursē 26. maršruta autobuss un 27. maršruta trolejbuss. Tāpat šajā Buru ielas posmā brauc arī trolejbusi no un uz 2. trolejbusu parku Jelgavas ielā. Pārējā ielas daļā nav sabiedriskā transporta satiksmes. Vienīgā pietura ielā ir pie krustojuma ar Jelgavas ielu.

Skatīt arī 
 Torņakalns
 Buru iela citās Latvijas pilsētās

Atsauces

Ārējās saites 
 Torņakalna ielas portālā "Cita Rīga"

Ielas Torņakalnā
Zemgales priekšpilsēta